ตำรวจยืนยันใบสั่งอิเล็กทรอนิกส์เป็นของจริง มีการระบุข้อหา อัตราค่าปรับ พร้อม QR Code ช่วยอำนวยความสะดวกชำระค่าปรับ
พล.ต.ต.อาชยน ไกรทอง โฆษกสำนักงานตำรวจแห่งชาติ เปิดเผยถึงกรณีภาพถ่ายใบสั่งอิเล็กทรอนิกส์ที่โซเชียลมีเดียได้โพสต์ว่าเป็นใบสั่งปลอมนั้น ได้ตรวจสอบไปยังสถานีตำรวจนครบาลบางยี่ขันแล้ว พบว่าเป็นใบสั่งจริง โดยเป็นใบสั่งอิเล็กทรอนิกส์คือ ที่ออกผ่านเครื่องคอมพิวเตอร์ประมวลผลแบบพกพา ที่มีการติดตั้งแอปพลิเคชั่น Police Ticket Management ของสำนักงานตำรวจแห่งชาติ ใช้ในกรณีที่พบการกระทำผิดซึ่งหน้า เช่น ไม่สวมหมวก ไม่รัดเข็มขัดนิรภัย  จอดรถในที่ห้ามจอด  จะสามารถพิมพ์ใบสั่งออกมาจากเครื่องได้ทันที โดยใบสั่งอิเล็กทรอนิกส์จะแสดงข้อมูลการกระทำผิด ข้อห้ามและอัตราค่าปรับชื่อเจ้าหน้าที่ตำรวจและหน่วยงานที่ออกใบสั่ง  นอกจากนี้ ยังมี QR Code ด้านล่างสำหรับอำนวยความสะดวกประชาชนในการชำระค่าปรับ และ QR Code สำหรับตรวจสอบใบสั่งของตนเองผ่านเว็บไซต์  E-ticket ปัจจุบันใบสั่งของตำรวจจราจรจะมี 3 รูปแบบคือ ใบสั่งแบบเขียนด้วยลายมือ, ใบสั่งสำหรับส่งทางไปรษณีย์  สำหรับกรณีตรวจจับโดยกล้องอุปกรณ์และใบสั่งอิเล็กทรอนิกส์